《大市行》
清代·姚燮

长芦倡女大市行，步摇瑟瑟罗裙声。风鬟疏袅烟蝉轻，冰纨斜裙双睇青，向人送笑相目成。

侬家住何里，第一城南古瓦子。西营军头持门户，不畏州官索钱纸。

槟榔新红蘋婆紫，解橐但有沽酒需，安稳留欢醉忘死。

楼上烛，鸳鸯飞，楼外月，乌鸦啼。君不见江南荡子无家归，垫砖作枕芦为衣，城门独宿风凄凄。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。